**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 09.10.2024, ora 08.00 – 10.10.2024, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 10.10.2024, ora 07.00**

**RÂURI**

**Debitele au fost,** **în general, în scădere**, exceptând râurile din bazinele: Someşul Mic, Crasna, Barcău, Mureş, Bega, Timiș, Bârzava, Moravița, Caraş, Nera, Cerna, Jiu, Vedea, Argeş, Ialomița, Bârlad şi bazinul inferior al Oltului, unde au fost relativ staționare.

Pe cursul inferior al Someşului debitele au fost în creştere prin propagare.

Debitele se situează la valori sub mediile multianuale lunare, cu coeficienți moduli cuprinși între 30-80%, mai mari (în jurul şi peste normalele lunare) pe râurile din bazinele hidrografice: Suceava, Moldova, pe cursul superior al Prutului, pe cursul inferior al Putnei, pe afluenții Bistriței, pe unii afluenți ai Trotușului și Prutului și mai mici (sub 30% din normalele lunare) pe râurile din bazinele hidrografice: Moravița, Cerna, Vedea, cursul Ialomiței, unii afluenți ai Jiului și Argeşului şi pe unele râuri din bazinul inferior al Oltului.

**Nivelurile** pe râuri la stațiile hidrometrice **se situează sub** **COTELE DE ATENȚIE.**

**Debitele vor fi, în general, în scădere**, exceptând râurile din bazinele: Crasna, Barcău, Mureş, Bega, Timiș, Bârzava, Moravița, Caraş, Nera, Cerna, Jiu, Vedea, Argeş, Ialomița, Bârlad şi bazinul inferior al Oltului, unde vor fi relativ staționare.

Sunt posibile creșteri de niveluri și debite pe unele râuri mici din zonele de deal și de munte, mai ales pe cele din nordul şi din jumătatea de vest a țării, ca urmare a precipitațiilor prognozate.

**Nivelurile** pe râuri la stațiile hidrometrice **se vor situa sub COTELE DE ATENȚIE.**

**DUNĂRE**

**Debitul la intrarea în ţară** (secţiunea Baziaş) în intervalul 09-10.10.2024 **a fost în creştere, având valoarea de 7100 m3/s**, peste media multianuală a lunii **octombrie (3850 m3/s).**

În aval de Porţile de Fier debitele au fost în creștere pe sectoarele Gruia–Turnu Măgurele și Isaccea-Tulcea, staționare la Zimnicea și la Galați și în scădere pe sectorul Giurgiu–Brăila.

**Debitul la intrarea în ţară** (secţiunea Baziaş) **va fi în creștere (7200 m3/s).**

În aval de Porțile de Fier debitele vor fi în creștere pe sectoarele Gruia–Zimnicea, staționare la Giurgiu și în scădere pe sectorul Oltenița-Tulcea.

**2.** **Situaţia meteorologică în intervalul 09.10.2024, ora 09.00 –10.10.2024, ora 06.00**

**În ţară,** vremea a fost mai caldă decât în mod normal la această dată, cu abateri pozitive de până la 8...9 grade în sudul Transilvaniei. Cerul a fost temporar noros. S-au semnalat averse slabe local în Banat, Crișana, Oltenia, vestul și sudul Transilvaniei și izolat în celelalte regiuni. Vântul a suflat slab și moderat, pe alocuri cu unele intensificări în regiunile vestice, sud-estice, la munte și izolat în restul teritoriului (cu rafale de până la 70...75 km/h pe crestele Munților Apuseni). Temperaturile maxime s-au încadrat între 18 grade la Oradea, Voineasa și 25 de grade la Sfântu Gheorghe (Covasna), Moldova Nouă, Pătârlagele, Ploiești, Fetești, București-Filaret, Giurgiu, Târgoviște, Alexandria, Alba-Iulia,

Oltenița, Titu și Întorsura Buzăului. La ora 06.00, se înregistrau valori termice cuprinse între 5 grade la Apa-Neagră și 18 grade la Constanța-dig, Gura Portiței, Pătârlagele și Sulina. Dimineața și noaptea s-a format ceață, izolat, în estul Transilvaniei, Moldova, Dobrogea, Oltenia și Crișana.

**Observație:** în intervalul de diagnoză au fost în vigoare 6 atenționări cod galben pentru fenomene meteorologice periculoase imediate, emise după cum urmează: 2 de SRPV Bacău, 2 de SRPV Sibiu, 1 de SRPV Caraiova și 1 de SRPV Timișoara.

**La Bucureşti,** vremea a fost, în general, frumoasă și caldă pentru această dată. Cerul a fost variabil, cu unele înnorări spre seară și în prima parte a nopții. Vântul a suflat slab și moderat. Temperatura maximă a fost de 24 de grade la Afumați și Băneasa și de 25 de grade la Filaret. La ora 06.00, se înregistrau 13 grade la Filaret și Băneasa și 15 grade la Afumați.

**3. Prognoza meteorologică în intervalul 10.10.2024, ora 09.00-11.10.2024, ora 9.00**

**În ţară,** vremea va fi mult mai caldă decât în mod obișnuit la această dată. Temperaturile maxime se vor încadra între 21 și 29 de grade, iar cele minime între 8 și 18 grade, mai scăzute în depresiuni spre 2 grade. Cerul va fi variabil, dar noaptea se va înnora treptat și vor fi averse și posibil descărcări electrice în Banat, Crișana, Maramureș și pe arii restrânse în Transilvania și posibil în vestul Olteniei și nordul Moldovei. Izolat vor fi cantități de apă de 10...15 l/mp. Vântul va sufla slab și moderat, trecător cu unele intensificări în regiunile vestice și nord-vestice. Dimineața și noaptea se va forma ceață pe alocuri, în special în est, în sud-est, pe văi și în depresiuni.

**La Bucureşti,** vremea va fi mult mai caldă decât în mod obișnuit la această dată. Cerul va fi mai mult senin ziua și variabil noaptea, iar vântul va sufla slab și moderat. Temperatura maximă va fi de 26...28 de grade, iar cea minimă de 10...13 grade.

***II. CALITATEA APELOR***

Nuau fost semnalate evenimente deosebite.

***III. CALITATEA MEDIULUI***

1. **În domeniul aerului**

**Agenţia Naţională pentru Protecţia Mediului** informează că din rezultatele analizelor efectuate în data de 08.10.2024 în cadrul Reţelei Naţionale de Monitorizare nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon) și ale mediei zilnice de 50 µg/m3 pentru PM10 (pulberi în suspensie cu diametrul sub 10 microni).

**2. În domeniul solului şi vegetaţiei**

**A.P.M. Dâmbovița** informează că în data de 08.10.2024, în jurul orei 17:54, a fost semnalat un incendiu pe raza satului Bălteni, comuna Conțești, la un depozit neautorizat de deșeuri din apropierea DN71. Au ars cca 600 kg de mase plastice de pe o suprafață de 20 mp, cu degajări de fum în atmosferă. Echipajele I.S.U. Dâmbovița au intervenit pentru localizarea și lichidarea incendiului.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

 DIRECȚIA COMUNICARE